Danmark stopper bistand til Uganda efter svindel
Fem millioner danske bistandskroner er forsvundet ud i den blå luft i Uganda. Det får nu udviklingsminister Christian Friis Bach (R) til at suspendere Danmarks støtte til landet.
Af Merian Garde Gräs, Berlingske Nyhedsbureau
Danmark følger i sporene på Irland, Storbritannien og Sverige og stopper nu udviklingsbistanden til Uganda. Det sker efter, at landets rigsrevision har afsløret svindel for millioner af bistandskroner.
- Vi har øjeblikkeligt suspenderet alle udbetalinger af bistand til Ugandas regering. Det er sket efter benhårde møder med landets statsminister og finansminister, hvor vi har krævet at komme til bunds i sagen, siger udviklingsminister Christian Friis Bach (R), der kalder sagen for en »skandale«.